Ζυμαρικά με μελάνι σουπιάς, αυγοτάραχο και ελαιόλαδο
Ένα πιάτο ζυμαρικών γεμάτο φρεσκάδα και εντάσεις. Το εκλεκτό αυγοτάραχο Μεσολογγίου ταιριάζει με μελάνι σουπιάς και ελαιόλαδο -κατά προτίμηση από τη φρουτώδη ποικιλία Μεγαρίτικη.
100 ml εξαιρετικό παρθένο ελαιόλαδο (κατά προτίμηση από την ποικιλία Μεγαρίτικη), 500 γρ. ταλιονίνι ή σπαγγέτι , 2 κουτ. σούπας μελάνι σουπιάς (το βρίσκουμε σε μπουκαλάκια σε ντέλι και μεγάλα παντοπωλεία) , 1 κουτ. γλυκού ξύσμα πορτοκαλιού, 2 κουτ. σούπας μπράντι , 4 σκελίδες σκόρδο, καθαρισμένες και ελαφρώς κοπανισμένες , 2 κουτ. σούπας ψιλοκομμένος μάραθος ή άνηθος, ψιλοκομμένος , 1 καυτερή πιπερίτσα ξερή, ψιλοκομμένη , λίγο ξύσμα λάιμ για το σερβίρισμα , 4 κουτ. σούπας τρίμμα αυγοτάραχου , αλάτι, φρεσκοτριμμένο μαύρο πιπέρι
Για να φτιάξουμε ζυμαρικά με μελάνι σουπιάς, αυγοτάραχο και ελαιόλαδο, ξεκινάμε βράζοντας τα ταλιονίνι (ή τα σπαγγέτι) σε μια κατσαρόλα με άφθονο αλατισμένο νερό που κοχλάζει, σύμφωνα με τις οδηγίες της συσκευασίας.Τα στραγγίζουμε. Παράλληλα, σε μια φαρδιά κατσαρόλα ζεσταίνουμε το ελαιόλαδο σε μέτρια φωτιά και σοτάρουμε το σκόρδο, την πιπερίτσα, τον μάραθο και μαύρο πιπέρι χοντροτριμμένο για περίπου 2-3 λεπτά, μέχρι να αρωματιστεί το ελαιόλαδο. Αφαιρούμε το σκόρδο και το ψιλοκόβουμε. Το αφήνουμε στην άκρη. Σε ένα μπολάκι ανακατεύουμε το μπράντι με το μελάνι σουπιάς και το ξύσμα πορτοκαλιού και τα αδειάζουμε στην κατσαρόλα με το λάδι. Αφήνουμε να πάρουν μία βράση και προσθέτουμε τα ζυμαρικά. Ανακατεύουμε καλά και αποσύρουμε από τη φωτιά. Πασπαλίζουμε με το ξύσμα λάιμ και το αυγοτάραχο και σερβίρουμε.
Αυγοτάραχο,Ζυμαρικά